CELEX: 32019R2128
Language: el
Date: 2019-11-12 00:00:00
Title: Εκτελεστικός κανονισμός (ΕΕ) 2019/2128 της Επιτροπής της 12ης Νοεμβρίου 2019 για τη θέσπιση του υποδείγματος του επίσημου πιστοποιητικού και των κανόνων για την έκδοση επίσημων πιστοποιητικών για εμπορεύματα που παραδίδονται σε πλοία που εξέρχονται από την Ένωση και προορίζονται για εφοδιασμό ή κατανάλωση από το πλήρωμα και τους επιβάτες ή στρατιωτική βάση του ΝΑΤΟ ή των Ηνωμένων Πολιτειών (Κείμενο που παρουσιάζει ενδιαφέρον για τον ΕΟΧ)

12.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 321/114
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/2128 ΤΗΣ ΕΠΙΤΡΟΠΗΣ
         της 12ης Νοεμβρίου 2019
         για τη θέσπιση του υποδείγματος του επίσημου πιστοποιητικού και των κανόνων για την έκδοση επίσημων πιστοποιητικών για εμπορεύματα που παραδίδονται σε πλοία που εξέρχονται από την Ένωση και προορίζονται για εφοδιασμό ή κατανάλωση από το πλήρωμα και τους επιβάτες ή στρατιωτική βάση του ΝΑΤΟ ή των Ηνωμένων Πολιτειών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 77 παράγραφος 3 στοιχείο α) και το άρθρο 90 στοιχεία α) και στ),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει τους κανόνες με τους οποίους οι αρμόδιες αρχές των κρατών μελών οφείλουν να συμμορφώνονται κατά τη διενέργεια των επίσημων ελέγχων στα ζώα και τα αγαθά που εισέρχονται στην Ένωση προκειμένου να επαληθεύουν τη συμμόρφωση με τη νομοθεσία της Ένωσης για την αγροδιατροφική αλυσίδα.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2019/2124 της Επιτροπής (2) καθορίζει κανόνες για τους επίσημους ελέγχους φορτίων προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων από τρίτες χώρες, τα οποία αποθηκεύονται σε αποθήκες που βρίσκονται στο έδαφος της Ένωσης και που πρόκειται να παραδοθούν είτε σε στρατιωτική βάση του ΝΑΤΟ είτε σε στρατιωτική βάση των Ηνωμένων Πολιτειών που βρίσκεται στο έδαφος της Ένωσης ή σε τρίτη χώρα, ή σε σκάφος που εξέρχεται από την Ένωση και προορίζεται για εφοδιασμό πλοίων ή κατανάλωση από το πλήρωμα και τους επιβάτες.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2019/2124 προβλέπει ειδικότερα ότι τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων πρέπει να συνοδεύονται από επίσημο πιστοποιητικό κατά την έξοδο από την αποθήκη.
                  
               
                     (4)
                  
                  
                     Ο κατ’ εξουσιοδότηση κανονισμός (ΕΕ) 2019/2124 προβλέπει επίσης ότι τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων από τρίτες χώρες που προορίζονται για σκάφος που εξέρχεται από την Ένωση πρέπει να συνοδεύονται από επίσημο πιστοποιητικό όταν μεταφέρονται από τον συνοριακό σταθμό ελέγχου στο σκάφος.
                  
               
                     (5)
                  
                  
                     Για λόγους σαφήνειας και συνέπειας, είναι σκόπιμο να θεσπιστεί ένα ενιαίο υπόδειγμα επίσημου πιστοποιητικού για τα φορτία προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων από τρίτες χώρες που προορίζονται για παράδοση σε πλοία που εξέρχονται από την Ένωση και προορίζονται για εφοδιασμό πλοίων ή κατανάλωση από το πλήρωμα και τους επιβάτες, ή τις στρατιωτικές βάσεις του ΝΑΤΟ ή των Ηνωμένων Πολιτειών που βρίσκονται στο έδαφος της Ένωσης ή σε τρίτη χώρα.
                  
               
                     (6)
                  
                  
                     Συχνά, το περιεχόμενο των φορτίων διαμορφώνεται σε αποθήκες. Τα εν λόγω φορτία μπορούν να αποτελούνται από εμπορεύματα που προέρχονται από διάφορες αποστολές διαφορετικών προελεύσεων ή κατηγοριών προϊόντων. Προκειμένου να μειωθεί ο διοικητικός φόρτος, θα πρέπει να χρησιμοποιείται ενιαίο επίσημο πιστοποιητικό για τα εμπορεύματα στις νεοσχηματισθείσες αποστολές. Η ιχνηλασιμότητα των εμπορευμάτων θα πρέπει να εξασφαλίζεται με την αναγραφή στο επίσημο πιστοποιητικό του αριθμού του κοινού υγειονομικού εγγράφου εισόδου (ΚΥΕΕ) που συνοδεύει τις αρχικές αποστολές από τις οποίες προέρχονται τα εμπορεύματα.
                  
               
                     (7)
                  
                  
                     Το επίσημο πιστοποιητικό μπορεί να εκδοθεί από τις αρμόδιες αρχές είτε σε έντυπη είτε σε ηλεκτρονική μορφή. Ως εκ τούτου, είναι σκόπιμο να καθοριστούν απαιτήσεις όσον αφορά την έκδοση του επίσημου πιστοποιητικού και στις δύο περιπτώσεις.
                  
               
                     (8)
                  
                  
                     Για λόγους συνέπειας, οι κανόνες που ισχύουν για την έκδοση ηλεκτρονικών πιστοποιητικών και τη χρήση ηλεκτρονικής υπογραφής για επίσημα πιστοποιητικά που προβλέπονται στον εκτελεστικό κανονισμό (ΕΕ) 2019/1715 της Επιτροπής (3) θα πρέπει να ισχύουν και για το υπόδειγμα επίσημου πιστοποιητικού που προβλέπεται στον παρόντα κανονισμό.
                  
               
                     (9)
                  
                  
                     Τα υποδείγματα πιστοποιητικών περιλαμβάνονται στο ηλεκτρονικό σύστημα TRACES, που συστάθηκε με την απόφαση 2003/623/ΕΚ της Επιτροπής (4) και την απόφαση 2004/292/ΕΚ της Επιτροπής (5) για τη διευκόλυνση και την επιτάχυνση των διοικητικών διαδικασιών στα σύνορα της Ένωσης και στις τελωνειακές αποθήκες και για τη διευκόλυνση της ηλεκτρονικής επικοινωνίας μεταξύ των εμπλεκόμενων μερών. Κατά συνέπεια, ο μορφότυπος του υποδείγματος επίσημου πιστοποιητικού που προβλέπεται στον παρόντα κανονισμό και οι σημειώσεις για την ολοκλήρωσή του θα πρέπει να προσαρμοστούν στο σύστημα TRACES.
                  
               
                     (10)
                  
                  
                     Σύμφωνα με το άρθρο 133 παράγραφος 4 του κανονισμού (ΕΕ) 2017/625, το σύστημα TRACES πρόκειται να ενσωματωθεί στο σύστημα διαχείρισης πληροφοριών για τους επίσημους ελέγχους (IMSOC). Επομένως, τα υποδείγματα υγειονομικών πιστοποιητικών που καθορίζονται στον παρόντα κανονισμό θα πρέπει να προσαρμοστούν στο IMSOC.
                  
               
                     (11)
                  
                  
                     Ο κανονισμός (ΕΕ) 2017/625 εφαρμόζεται από την 14η Δεκεμβρίου 2019. Κατά συνέπεια, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την ημερομηνία αυτή.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ορισμός
            Για τους σκοπούς του παρόντος κανονισμού, εφαρμόζεται ο ορισμός της «αποθήκης» που αναφέρεται στο άρθρο 2 παράγραφος 3 του κατ’ εξουσιοδότηση κανονισμού (ΕΕ) 2019/[20191007-016] της Επιτροπής.
         
         
            Άρθρο 2
            Υπόδειγμα επίσημου πιστοποιητικού
            
               1.   Για τους σκοπούς του άρθρου 21 παράγραφος 1 και του άρθρου 29 στοιχείο γ) του κατ’ εξουσιοδότηση κανονισμού (ΕΕ) 2019/2124 της Επιτροπής, το υπόδειγμα του επίσημου πιστοποιητικού που παρατίθεται στο μέρος I του παραρτήματος του παρόντος κανονισμού χρησιμοποιείται για την επίσημη πιστοποίηση φορτίων προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων που παραδίδονται:
               
                           α)
                        
                        
                           σε σκάφη που εγκαταλείπουν το έδαφος της Ένωσης και προορίζονται για εφοδιασμό ή κατανάλωση από το πλήρωμα και τους επιβάτες, ή
                        
                     
                           β)
                        
                        
                           από αποθήκη που βρίσκεται στο έδαφος της Ένωσης προς στρατιωτικές βάσεις του ΝΑΤΟ ή των Ηνωμένων Πολιτειών εγκατεστημένες στο έδαφος της Ένωσης ή σε τρίτη χώρα.
                        
                     Το επίσημο πιστοποιητικό μπορεί να εκδίδεται σε έντυπη ή ηλεκτρονική μορφή μέσω του IMSOC.
            
            
               2.   Όταν το περιεχόμενο των φορτίων διαμορφώνεται σε αποθήκη και αποτελείται από προϊόντα διαφορετικών προελεύσεων ή κατηγοριών προϊόντων, είναι δυνατή η έκδοση ενιαίου επίσημου πιστοποιητικού το οποίο συνοδεύει το φορτίο.
            
         
         
            Άρθρο 3
            
               Απαιτήσεις για τα επίσημα πιστοποιητικά που δεν υποβάλλονται στο IMSOC
               ·
            
            Τα επίσημα πιστοποιητικά που δεν υποβάλλονται στο IMSOC πρέπει να πληρούν τις ακόλουθες απαιτήσεις:
            
                        1.
                     
                     
                        εκτός από την υπογραφή του αρμόδιου για την πιστοποίηση, το επίσημο πιστοποιητικό φέρει επίσημη σφραγίδα. Το χρώμα της υπογραφής και της σφραγίδας είναι διαφορετικό από αυτό των τυπογραφικών στοιχείων.
                     
                  
                        2.
                     
                     
                        όταν το επίσημο πιστοποιητικό περιέχει δηλώσεις, οι δηλώσεις που δεν είναι σχετικές διαγράφονται, μονογράφονται και σφραγίζονται από τον αρμόδιο για την πιστοποίηση, ή απαλείφονται εντελώς από το πιστοποιητικό.
                     
                  
                        3.
                     
                     
                        το επίσημο πιστοποιητικό αποτελείται από:
                        
                                    α)
                                 
                                 
                                    ένα μόνο φύλλο χαρτιού· ή
                                 
                              
                                    β)
                                 
                                 
                                    περισσότερα φύλλα χαρτιού όταν όλα τα φύλλα συνθέτουν ενιαίο σύνολο και δεν μπορούν να διαχωριστούν· ή
                                 
                              
                                    γ)
                                 
                                 
                                    σύνολο σελίδων αριθμημένων κατά τρόπο ώστε να καθίσταται σαφής ο αριθμός των σελίδων και η θέση κάθε σελίδας στη συνολική αλληλουχία.
                                 
                              
                  
                        4.
                     
                     
                        Όταν το επίσημο πιστοποιητικό αποτελείται από σύνολο σελίδων, κάθε σελίδα φέρει τον αποκλειστικό κωδικό που προβλέπεται στο άρθρο 89 παράγραφος 1 στοιχείο α) του κανονισμού (ΕΕ) 2017/625, την υπογραφή του αρμόδιου για την πιστοποίηση και την επίσημη σφραγίδα.
                     
                  
                        5.
                     
                     
                        Το επίσημο πιστοποιητικό εκδίδεται πριν τα σχετικά φορτία αναχωρήσουν από την περιοχή ελέγχου των αρμόδιων αρχών στον συνοριακό σταθμό ελέγχου ή στην αποθήκη.
                     
                  
         
            Άρθρο 4
            Απαιτήσεις για τα επίσημα πιστοποιητικά που υποβάλλονται στο IMSOC και για τη χρήση ηλεκτρονικής υπογραφής
            
               1.   Τα επίσημα πιστοποιητικά που υποβάλλονται στο IMSOC βασίζονται στο υπόδειγμα επίσημου πιστοποιητικού που παρατίθεται στο μέρος 1 του παραρτήματος του παρόντος κανονισμού.
            
            
               2.   Το επίσημο πιστοποιητικό υποβάλλεται στο IMSOC προτού τα φορτία με τα οποία συνδέονται αναχωρήσουν από την περιοχή ελέγχου των αρμόδιων αρχών στον συνοριακό σταθμό ή στην αποθήκη.
            
            
               3.   Τα επίσημα πιστοποιητικά που υποβάλλονται στο IMSOC πληρούν τις απαιτήσεις για την έκδοση ηλεκτρονικού επίσημου πιστοποιητικού και για τη χρήση ηλεκτρονικής υπογραφής που προβλέπονται στο άρθρο 39 του εκτελεστικού κανονισμού (ΕΕ) 2019/1715.
            
         
         
            Άρθρο 5
            Σημειώσεις για τη συμπλήρωση του επίσημου πιστοποιητικού
            Το επίσημο πιστοποιητικό συμπληρώνεται με παραπομπή στις σημειώσεις που παρατίθενται στο μέρος 2 του παραρτήματος του παρόντος κανονισμού.
         
         
            Άρθρο 6
            
               Έναρξη ισχύος και ημερομηνία
               εφαρμογής
            
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/[20191007-016] της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τους επίσημους ελέγχους φορτίων ζώων και εμπορευμάτων σε διαμετακόμιση, μεταφόρτωση και περαιτέρω μεταφορά, για την τροποποίηση των κανονισμών της Επιτροπής (ΕΚ) αριθ. 798/2008, (ΕΚ) αριθ. 1251/2008, (ΕΚ) αριθ. 119/2009, (ΕΕ) αριθ. 206/2010, (ΕΕ) αριθ. 605/2010, (ΕΕ) αριθ. 142/2011, (ΕΕ) αριθ. 28/2012, του εκτελεστικού κανονισμού (ΕΕ) 2016/759 και της απόφασης της Επιτροπής 2007/777/ΕΚ (Βλέπε σελίδα 73 της παρούσας Επίσημης Εφημερίδας).
         
            (3)  Εκτελεστικός κανονισμός (ΕΕ) 2019/1715 της Επιτροπής, της 30ής Σεπτεμβρίου 2019, για τη θέσπιση κανόνων σχετικά με τη λειτουργία του συστήματος διαχείρισης πληροφοριών για τους επίσημους ελέγχους και των συστατικών μερών του συστήματος αυτού («κανονισμός IMSOC») (ΕΕ L 261 της 14.10.2019, σ. 37).
         
            (4)  Απόφαση 2003/623/ΕΚ της Επιτροπής, της 19ης Αυγούστου 2003, σχετικά με την ανάπτυξη ενός ενοποιημένου μηχανογραφικού κτηνιατρικού συστήματος επονομαζόμενου Traces (ΕΕ L 216 της 28.8.2003, σ. 58).
         
            (5)  Απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES και την τροποποίηση της απόφασης 92/486/ΕΟΚ (ΕΕ L 94 της 31.3.2004, σ. 63).
      
      
         
            ΠΑΡΑΡΤΗΜΑ
            ΜΕΡΟΣ 1
            
               Υπόδειγμα επίσημου πιστοποιητικού που συνοδεύει αποστολές προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων, παράγωγων προϊόντων, σανού και άχυρου και σύνθετων προϊόντων από τρίτες χώρες που παραδίδονται σε πλοία που εξέρχονται από την Ένωση ή σε στρατιωτικές βάσεις του ΝΑΤΟ ή των Ηνωμένων Πολιτειών
            
            
               
            
               
            ΜΕΡΟΣ 2
            
               Σημειώσεις για την ολοκλήρωση του υποδείγματος επίσημου πιστοποιητικού
            
            
               Γενικά
            
            Για να δηλώσετε θετικά κάθε επιλογή, τσεκάρετε ή σημειώστε το σχετικό τετραγωνίδιο με σταυρό (X).
            Όπου αναφέρεται η ένδειξη «Κωδικός ISO», πρόκειται για τον διεθνή τυποποιημένο κωδικό δύο γραμμάτων μιας χώρας, σύμφωνα με το διεθνές πρότυπο ISO 3166 alpha-2 (1).
            Όταν ένα πλαίσιο επιτρέπει την επιλογή μιας ή περισσότερων επιλογών, μόνο οι επιλογές αυτές θα εμφανίζονται στην ηλεκτρονική έκδοση του επίσημου πιστοποιητικού.
            
               Μέρος I: Στοιχεία του φορτίου που αποστέλλεται
            
            
                        Πλαίσιο I.1.
                     
                     
                        Συνοριακός σταθμός ελέγχου/Αρμόδια αρχή: να αναφέρετε το όνομα του συνοριακού σταθμού ελέγχου (ΣΣΕ) ή της αρμόδιας αρχής που εκδίδει το επίσημο πιστοποιητικό, κατά περίπτωση, και τον αριθμό αναφοράς τους στο TRACES.
                     
                  
                        Πλαίσιο I.2.
                     
                     
                        Αριθμός αναφοράς του πιστοποιητικού: Ο μοναδικός υποχρεωτικός κωδικός που χορηγείται από την αρμόδια αρχή η οποία εκδίδει το επίσημο πιστοποιητικό σύμφωνα με τη δική της ταξινόμηση. Το πλαίσιο αυτό είναι υποχρεωτικό για όλα τα πιστοποιητικά που δεν υποβάλλονται στο IMSOC.
                     
                  
                        Πλαίσιο I.2.α
                     
                     
                        Αριθμός αναφοράς IMSOC: ο αποκλειστικός κωδικός αναφοράς που χορηγείται αυτόματα από το IMSOC, εάν το πιστοποιητικό είναι καταχωρισμένο στο IMSOC. Μην συμπληρώσετε το τετραγωνίδιο αυτό αν το πιστοποιητικό δεν υποβάλλεται στο IMSOC.
                     
                  
                        Πλαίσιο I.3.
                     
                     
                        Αποστολέας: σε περίπτωση αποστολής από αποθήκη, αναφέρατε το όνομα και τη διεύθυνση (οδό, πόλη και περιφέρεια, επαρχία ή πολιτεία, αριθ. ταξινόμησης/έγκρισης, κατά περίπτωση) της αποθήκης από την οποία αποστέλλεται το φορτίο. Μην συμπληρώσετε το πλαίσιο αυτό αν το φορτίο αποστέλλεται απευθείας από συνοριακό σταθμό ελέγχου.
                     
                  
                        Πλαίσιο I.4.
                     
                     
                        Υπεύθυνος/-η επιχείρησης που έχει την ευθύνη για το φορτίο: το όνομα και η διεύθυνση (οδός, πόλη και περιφέρεια, επαρχία ή πολιτεία, ταξινόμηση/έγκριση, κατά περίπτωση) του φυσικού ή νομικού προσώπου που είναι υπεύθυνο στην Ένωση για την παράδοση του φορτίου στον τόπο προορισμού.
                     
                  
                        Πλαίσιο I.5.
                     
                     
                        Τόπος προορισμού (σκάφος): αναγράφεται το όνομα του σκάφους για το οποίο προορίζεται το φορτίο, ο αριθμός IMO, το όνομα του λιμένα, η ονομασία και ο κωδικός ISO του κράτους μέλους προορισμού των εμπορευμάτων. Μη συμπληρώσετε το πλαίσιο αυτό αν το επίσημο πιστοποιητικό εκδίδεται για την παράδοση του φορτίου σε στρατιωτική βάση του ΝΑΤΟ ή των Ηνωμένων Πολιτειών που βρίσκεται στο έδαφος της Ένωσης ή σε τρίτη χώρα.
                     
                  
                        Πλαίσιο I.6.
                     
                     
                        Τόπος προορισμού (στρατιωτική βάση ΝΑΤΟ/Ηνωμένων Πολιτειών): να αναφερθεί η ονομασία της στρατιωτικής βάσης του ΝΑΤΟ/των Ηνωμένων Πολιτειών που βρίσκεται στο έδαφος της Ένωσης, η ονομασία και ο κωδικός ISO του κράτους μέλους στο οποίο βρίσκεται η στρατιωτική βάση του ΝΑΤΟ ή των Ηνωμένων Πολιτειών.
                        Εάν ο προορισμός είναι στρατιωτική βάση του ΝΑΤΟ/των Ηνωμένων Πολιτειών που βρίσκεται σε τρίτη χώρα, στο πλαίσιο αυτό πρέπει να αναφέρεται μόνο ο συνοριακός σταθμός ελέγχου εξόδου από την Ένωση.
                        Μη συμπληρώσετε το πλαίσιο αυτό αν το επίσημο πιστοποιητικό εκδίδεται για παράδοση σε σκάφη που εγκαταλείπουν την Ένωση.
                     
                  
                        Πλαίσιο I.7.
                     
                     
                        Μέσο μεταφοράς:
                        Αριθμός (-οί) ταυτοποίησης: για αεροπλάνα· αναγράφεται ο αριθμός της πτήσης, για τα σκάφη· το/τα όνομα/-τα, για τους σιδηροδρόμους· η ταυτότητα της αμαξοστοιχίας και ο αριθμός του βαγονιού, για τις οδικές μεταφορές· η πινακίδα κυκλοφορίας με την αριθμό κυκλοφορίας του ρυμουλκούμενου, αν ενδείκνυται. Για φορτία σε εμπορευματοκιβώτια, η πινακίδα με τον αριθμό του ρυμουλκούμενου δεν είναι υποχρεωτική εάν αναφέρεται ο αριθμός του εμπορευματοκιβωτίου.
                        Σε περίπτωση μεταφοράς με οχηματαγωγό, να αναφερθούν τα στοιχεία ταυτοποίησης του οδικού οχήματος, ο αριθμός κυκλοφορίας με τον αριθμό του ρυμουλκούμενου, κατά περίπτωση, και το όνομα του προγραμματισμένου οχηματαγωγού.
                     
                  
                        Αριθμός εμπορευματοκιβωτίου:
                     
                     
                        Κατά περίπτωση, οι αντίστοιχοι αριθμοί. Εάν τα εμπορεύματα μεταφέρονται σε κλειστά εμπορευματοκιβώτια, πρέπει να παρέχεται ο αριθμός εμπορευματοκιβωτίου.
                     
                  
                        Αριθμός σφραγίδας:
                     
                     
                        Μόνο ο αριθμός επίσημης σφραγίδας πρέπει να δηλώνεται. Τίθεται επίσημη σφραγίδα όταν στο εμπορευματοκιβώτιο, το φορτηγό ή το σιδηροδρομικό βαγόνι τοποθετείται σφραγίδα υπό την εποπτεία της αρμόδιας αρχής που εκδίδει το πιστοποιητικό.
                     
                  
                        Πλαίσιο I.8.
                     
                     
                        Περιγραφή των εμπορευμάτων:
                        Περιγραφή εμπορευμάτων και τύπος προϊόντος: Αναγράφεται ο κωδικός της σχετικής συνδυασμένης ονοματολογίας (ΣΟ) και ο τίτλος που αναφέρεται στον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2).
                        Χώρα προέλευσης: αναγράφεται η χώρα προέλευσης των εμπορευμάτων.
                        Αναφορά του αρχικού ΚΥΕΕ: αναφέρατε τον αριθμό αναφοράς του ΚΥΕΕ για την αποστολή από την οποία προέρχεται ο σχετικός αριθμός των κιβωτίων του προϊόντος.
                        Οι πληροφορίες στη θέση αυτή μπορούν επίσης να παρέχονται με συνοδευτικό έγγραφο που επισυνάπτεται στο επίσημο πιστοποιητικό. Στην περίπτωση αυτή, πρέπει να συμπληρώνεται το πλαίσιο «Δικαιολογητικά έγγραφα», συμπεριλαμβανομένου του αριθμού αναφοράς των δικαιολογητικών εγγράφων.
                     
                  
                        Πλαίσιο I.9.
                     
                     
                        Συνολικός αριθμός μονάδων συσκευασίας: αναφέρατε τον αριθμό των κιβωτίων ή των μονάδων συσκευασίας των εμπορευμάτων. Στην περίπτωση των χύδην φορτίων, το πλαίσιο αυτό είναι προαιρετικό.
                     
                  
                        Πλαίσιο I.10.
                     
                     
                        Συνολικό καθαρό βάρος σε χιλιόγραμμα: ορίζεται ως η μάζα των εμπορευμάτων χωρίς τους άμεσους περιέκτες ή οποιαδήποτε συσκευασία.
                     
                  
                        Πλαίσιο I.11.
                     
                     
                        Ημερομηνία και ώρα αναχώρησης: αναφέρετε την ημερομηνία και την ώρα αναχώρησης του μεταφορικού μέσου από τον συνοριακό σταθμό ελέγχου ή την αποθήκη.
                     
                  
               Μέρος II: Υπεύθυνη δήλωση
            
            Το τμήμα αυτό πρέπει να συμπληρώνεται από επίσημο κτηνίατρο ή επίσημο επιθεωρητή της αρμόδιας αρχής στον συνοριακό σταθμό ελέγχου ή στην αποθήκη.
            
               Μέρος III: Επιβεβαίωση της άφιξης του φορτίου
            
            Το μέρος αυτό συμπληρώνεται:
            
                        —
                     
                     
                        σε περίπτωση που ο προορισμός είναι σκάφος που εξέρχεται από την Ένωση: από την αρμόδια αρχή στον λιμένα προορισμού ή από τον επίσημο εκπρόσωπο του πλοιάρχου του σκάφους·
                     
                  
                        —
                     
                     
                        σε περίπτωση που ο προορισμός είναι στρατιωτική βάση του ΝΑΤΟ/των Ηνωμένων Πολιτειών που βρίσκεται στο έδαφος της Ένωσης: από την αρμόδια αρχή που είναι υπεύθυνη για τους ελέγχους στη στρατιωτική βάση του ΝΑΤΟ/των Ηνωμένων Πολιτειών·
                     
                  
                        —
                     
                     
                        σε περίπτωση που ο προορισμός είναι στρατιωτική βάση του ΝΑΤΟ/των Ηνωμένων Πολιτειών που βρίσκεται σε τρίτη χώρα: από την αρμόδια αρχή στον συνοριακό σταθμό ελέγχου εξόδου.
                     
                  
               (1)  Κατάλογος με τις ονομασίες και τους κωδικούς των χωρών διατίθεται στη διεύθυνση: http://www.iso.org/iso/country_codes/iso-3166-1_decoding_table.htm
            
               (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).